Na temelju članka 49. Zakona o predškolskom odgoju i obrazovanju („Narodne novine“ broj 10/97, 107/07. i 94/13) i članka 32. Statuta Općine Kalnik („Službeni glasnik Koprivničko-križevačke županije“ broj 5/13. i 4/18), Općinsko vijeće Općine Kalnik na 10. sjednici održanoj 27. studenoga 2018. donijelo je

**ODLUKU**

**o sufinanciranju cijene smještaja djece s**

**područja Općine Kalnik u dječjim vrtićima**

**Članak 1.**

 Odlukom o sufinanciranju cijene smještaja djece s područja Općine Kalnik u dječjim vrtićima (u daljnjem tekstu: Odluka) utvrđuju se korisnici sufinanciranja smještaja djece u dječjim vrtićima, iznosi sufinanciranja te način sufinanciranja cijene smještaja djece s područja Općine Kalnik (u daljnjem tekstu: Općina) u Dječjem vrtiću „Kalnički jaglac“ u naselju Kalnik i u dječjim vrtićima izvan područja Općine (u daljnjem tekstu: Dječji vrtić).

**Članak 2.**

 Pravo na sufinanciranje Općine u sufinanciranju smještaja djece u dječjim vrtićima imaju roditelji ili jedan roditelj (samohrani roditelj) odnosno skrbnici (u daljnjem tekstu: korisnici usluga) s prebivalištem na području Općine za djecu s prebivalištem na području Općine u Dječjem vrtiću u naselju Kalnik i Dječjem vrtiću izvan područja Općine, u slučajevima kada su popunjeni smještajni kapaciteti u Dječjem vrtiću u naselju Kalnik.

**Članak 3.**

 Korisnicima usluga smještaja djece u dječjim vrtićima Općina sufinancira cijenu smještaja za redovite programe predškolskog odgoja i obrazovanja u iznosu najmanje 50% ekonomske cijene dječjeg vrtića.

**Članak 4.**

 Sredstva za uslugu smještaja djece u dječjem vrtiću Općina će doznačivati temeljem:

* izdanih potvrda o sufinanciranju programa predškolskog odgoja i obrazovanja,
* zaključenog ugovora o sufinanciranju programa predškolskog odgoja i obrazovanja s dječjim vrtićem,
* mjesečnih obračuna dječjeg vrtića sa specificiranim podacima korisnicima usluge.

**Članak 5.**

 Potvrdu o sufinanciranju programa predškolskog odgoja i obrazovanja u dječjem vrtiću korisniku usluge izdaje Jedinstveni upravni odjel Općine Kalnik na temelju sljedeće dostavljene dokumentacije:

* popunjenog i potpisanog zahtjeva za sufinanciranje,
* preslike uvjerenja o prebivalištu djeteta (ne starijeg od 6 mjeseci),
* preslike osobne iskaznice ili uvjerenja o prebivalištu roditelja (ne starijeg od 6 mjeseci),
* potvrde Dječjeg vrtića u naselju Kalnik iz koje je razvidno da su smještajni kapaciteti dječjeg vrtića popunjeni (ukoliko se traži sufinanciranje dječjeg vrtića izvan područja Općine).

**Članak 6.**

 Korisnici usluga ostvaruju pravo na sufinanciranje programa predškolskog odgoja i obrazovanja od prvog dana od dana izdavanja potvrde iz članka 5. ove Odluke.

**Članak 7.**

 Pravo na sudjelovanje Općine u plaćanju programa predškolskog odgoja i obrazovanja ostvaruju korisnici usluge koji imaju podmirene sve zakonske i ugovorne obveze prema Općini.

**Članak 8.**

 Ova Odluka stupa na snagu prvog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE KALNIK**

KLASA: 601-01/18-01/05

URBROJ: 2137/23-18-1

Kalnik, 27. studenoga 2018.

  **PREDSJEDNIK:**

 **Igor Tomić,** univ.bacc.ing.mech.